पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण का असर एशिया के सबसे बड़े मुहाना टर्मिनल मार्केट के एक हिस्से के कारोबार पर भी पड़ने वाला है। मार्केट की आलू-प्याज मंडी में अब सप्ताह में केवल तीन दिन ही कारोबार होगा। मंडी की एसोसिएशन ने रविवार को इसकी घोषणा की है।
जयपुर मुहाना टर्मिनल मार्केट आलू-आढ़तिया संघ के अध्यक्ष मदन कुमार शर्मा ने बताया कि लगातार बढ़ रहे काेरोना संक्रमण की भयावहता को देखते हुए यह फैसला किया गया है। इस फैसले के अनुसार अब सोमवार, बुधवार और शुक्रवार को ही आलू, प्याज और लहसुन मंडी खुलेगी। रविवार को नियमित रूप से पहले से ही बंद रहती है। शेष दिवस यानी मंगलवार, गुरुवार और शनिवार को भी अब कारोबार बंद रखा जाएगा। शर्मा ने बताया कि एक सप्ताह ऐसा करने के बाद अगले सप्ताह से पहले रविवार को इसका रिव्यू किया जाए। रिव्यू के बाद आगे की रणनीति तय की जाएगी। यह फैसला संघ के पदाधिकारियों की बैठक के बाद किया गया।
साढ़े सात करोड़ का होगा कारोबार प्रभावित
शर्मा ने बताया कि प्रतिदिन मंड़ी में आलू के करीब 60 ट्रक, प्याज के करीब 80 ट्रक और लहसुन के करीब 15 ट्रक बाहर से आते हैं। आज की दरों के अनुसार इन तीनों करीब ढाई करोड़ रुपए का कारोबार प्रतिदिन होता है। ऐसे में तीन दिन का करीब साढ़े सात करोड़ रुपए का कारोबार प्रभावित होगा। शर्मा ने बताया कि टर्मिनल मार्केट में आने वाले किसानों और मुहाना से आलू-प्याज की सप्लाई प्राप्त करने वालों को बंद मंडी की जानकारी दी जा रही है ताकि बंद के दौरान वह परेशान न हो।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn